Ole Stavad (S), 2001-10-23:
Jeg takker for en, som jeg hørte det, særdeles venlig modtagelse af forslaget.
Jeg er helt enig i, at vi selvfølgelig skal forsøge også på det her område at lave nogle regler, der passer så godt til det virkelige liv som overhovedet muligt, og det er jo det, der også er baggrunden for, at vi får muligheden for i et samarbejde med de berørte at udfylde den bemyndigelse, der er, i stedet for at føje alle specifikke regler ind i lovgivningen.
Jeg vil meget gerne love, at vi skal gøre os lige så meget umage, vi kan sammen med parterne, for at det her bliver implementeret i en form, så vi lever op til det, der er formålet, men også sådan, at det i forhold til det virkelige liv er noget, der kan fungere uden at være noget, der på unødig vis skaber problemer.
Der har været stillet nogle spørgsmål, som måske kan være lidt svære at svare på fuldt ud.
Altså hr. Ole Sohn havde spørgsmålet om, hvorfor SiD ikke var så begejstret for det her.
Jeg tror, hr. Ole Sohn har lige så godt kendskab til dem, der sidder og vurderer det her i SiD, som jeg har, og derfor vil jeg i hvert fald ikke påtage mig at være klogere på baggrunden, end jeg er overbevist om hr. Ole Sohn er, men i hvert fald er det vel noget med, at man ikke synes, at det går langt nok, at det ikke er vidtgående nok.
Vi har jo forsøgt i forhold til erhverv, der har særlige arbejdsvilkår, både når vi ser på fiskeriet, og når vi ser på søfarten i øvrigt, netop at få det inden for rammer, så vi kan holde fast i målsætningen om, at også på det felt har vi et behov for at sikre et bedre arbejdsmiljø.
Vi kan jo også se af den rapportstatistik, som jeg for nylig oversendte til Folketingets Erhvervsudvalg, at det jo bestemt ikke er sådan, at vi kan sige, at problemet er løst her.
Tværtimod kan vi se af de statistikker, vi har over tilskadekomne og dræbte, at der er et meget stort behov for, at vi sammen med parterne finder ud af, og parterne selv i fællesskab finder ud af, hvordan vi yderligere kan øge sikkerheden, og jeg kan sige, at det i hvert fald er det, vi er stærkt optagede af.
Men der er så også nogle særlige vilkår og nogle særlige forhold for de erhverv, vi taler om her, som vi selvfølgelig er nødt til at forsøge at forholde os til.
Jeg mener faktisk, at på det her felt er det rigtigt, at vi også tænker, jeg vil sige, i så internationale baner som overhovedet muligt.
hvis man skal finde et erhverv, der er internationalt i en grad som næsten intet andet, så er det søfarten, og hvis det er sådan, at de, der lever op til ordentlige vilkår, ikke skal risikere at blive udkonkurreret af dem, der byder deres besætninger dårlige arbejdsvilkår, jamen så er vi nødt til at lave den internationale regulering, og derfor er vores indgang til det her, at vi i størst mulig udstrækning skal foretage reguleringen i IMO-sammenhæng. Der er også en række steder, hvor vi kan bruge EU, hvor vi kan sige, at vi ikke griber ind og risikerer, at vi skaber barrierer for det bredere internationale samarbejde, og der er, som vi kan se tidligere, også i Helcom i Østersøsammenhæng, nogle muligheder, men det er efter vores opfattelse vigtigt, at vi tænker og reagerer internationalt her.
Det er bestemt også et ønske, der har været fra andre EU-lande, og det deler vi.